
Szombathely Megyei Jogú Város


Polgármestere

ELŐTERJESZTÉS
a Gazdasági és Jogi Bizottság 2026. október 26-i ülésére 
Javaslat városnévhasználat engedélyezésére
A Centrum Audit-Sz Könyvelő és Gazdasági Szolgáltató Kft. (Cg. 18-09-106070, 9700 Szombathely, Semmelweis u. 2.) ügyvezetője, Kaptás Péter azzal a kéréssel fordult önkormányzatunkhoz, hogy járuljon hozzá a gazdasági társaság elnevezésének BGO Savaria Kft-re történő módosításához.
Kérelmében előadta, hogy a társaság könyvviteli, bérszámfejtési, valamint kapcsolódó számviteli és gazdasági tanácsadás szolgáltatásokat nyújt Szombathelyen és térségében működő vállalkozások részére. Tevékenységét szombathelyi székhelyén, helyi munkavállalói csapattal végzi, több évtizedes helyi szakmai múltra építve. A társaság 2026-ban a BGO cégcsoport tagjává vált. A tervezett BGO Savaria Kft. elnevezésében a BGO névelem a cégcsoporthoz való tartozást, míg a Savaria név a társaság szombathelyi kötődését és működési helyét fejezi ki. A Savaria név használatának célja továbbá, hogy a szombathelyi társaság a BGO cégcsoport más tagjaitól egyértelműen megkülönböztethető legyen, egyúttal megőrizve és hangsúlyozva helyi identitását és Szombathelyhez való kötődését.
A városnév használatának szabályairól szóló 16/1994. (VI.9.) önkormányzati rendelet értelmében a városnevet – amely kiterjed a város múltjával összefüggő és ezért annak elválaszthatatlan részét képező ISIS névre is - eredeti, ragozott vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében, valamely általa szervezett rendezvény megnevezésében, valamint bármely általa előállított vagy forgalmazott termék megnevezésében csak előzetes engedély alapján használhatja.

A rendelet 4. § (2) bekezdése értelmében engedély nem adható, ha:

a)
a városnév-használat a város jó hírnevét sérti,

b)
a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c)
a kérelmező a városnév használatára érdemtelen,

d)
a kérelmező tevékenysége a város érdekét vagy polgárai közízlését, erkölcsi érzékét sérti,

e)
a kérelmező tevékenysége jelentősége, áru minősége, jellege nem indokolja,

f)
a kérelem szerinti tevékenységet végző cég vagy szervezet, termék, rendezvény már viseli a városnevet.

A kérelmet a rendelet 3. § (3) bekezdése értelmében a kérelmet a polgármester – előzetes véleményezés, javaslattétel céljából – a kérelmező tevékenységi köre szerint illetékes bizottságnak megküldi, és annak elbírálásáról a 4. § (1) bekezdése alapján a Közgyűlés dönt.
Kérem a Tisztelt Bizottságot, hogy a fentiek alapján a kérelmet megtárgyalni szíveskedjék.
Amennyiben a Tisztelt Bizottság a névhasználat elutasítását javasolja, úgy kérem, szíveskedjen megjelölni azon indokokat, amelyek alapján a kérelem elutasítása mellett foglalt állást.

Szombathely, 2026. október 16.









/: Dr. Nemény András :/
Határozati javaslat

……/2026. (X. 26.) GJB számú határozat

„A” változat

A Gazdasági és Jogi Bizottság – a városnév használatának szabályairól szóló 16/1994. (VI.9.) önkormányzati rendelet 3. § (3) bekezdése alapján – javasolja a Közgyűlésnek annak engedélyezését, hogy a Centrum Audit-Sz Könyvelő és Gazdasági Szolgáltató Kft. (Cg. 18-09-106070, 9700 Szombathely, Semmelweis u. 2.) a Savaria elnevezést BGO Savaria Kft. formában használhassa a gazdasági társaság fennállásának időtartama alatt.
„B” változat

A Gazdasági és Jogi Bizottság – a városnév használatának szabályairól szóló 16/1994. (VI.9.) önkormányzati rendelet 3. § (3) bekezdése alapján – nem javasolja a Közgyűlésnek annak engedélyezését, hogy a Centrum Audit-Sz Könyvelő és Gazdasági Szolgáltató Kft. a Savaria elnevezést BGO Savaria Kft. formában használhassa, az alábbi indokok alapján:
………………………………………………………………………………………………………………………………………………………………………
………………………………………………………………………………………………………………………………………………………………………
Felelős:

Dr. Nemény András, polgármester

Bokányi Adrienn, a Gazdasági és Jogi Bizottság elnöke

(a végrehajtás előkészítéséért: 

Nagyné Dr. Gats Andrea, a Jogi és Képviselői Osztály vezetője)
Határidő:
a Közgyűlés 2026. október 29-i ülése
Telefon: +36 94/520-124
Fax:+36 94/313-172
Web: www.szombathely.hu

